E-5964/2007

Mál þetta, sem dómtekið var 11. nóvember sl., var þingfest 13. september sl.

Stefnandi er Nýi-Glitnir banki hf., Kirkjusandi 2, Reykjavík.

Stefndu eru Fósturmold ehf., Kringlunni 35, Reykjavík og B-kk-nf S-kk-nf J-kk-nf, Bröttukinn 23, Hafnarfirði.

Dómkröfur

Dómkröfur stefnanda eru þær að stefndu verði in solidum dæmdir til að greiða stefnanda skuld að fjárhæð 3.271.182 krónur með dráttarvöxtum samkvæmt III. kafla laga nr. 38/2001 frá 18. október 2007 til greiðsludags. Þá er gerð sú krafa að stefnda, Fósturmold ehf., verði gert að greiða stefnanda skuld að fjárhæð 12.244.556 með dráttarvöxtum samkvæmt III. kafla laga nr. 38/2001 frá 10. maí 2007 til greiðsludags. Þá er krafist vaxtavaxta samkvæmt 12. gr. sömu laga. Loks er krafist málskostnaðar að skaðlausu að mati réttarins auk virðisaukaskatts.

Dómkröfur stefnda, Fósturmoldar ehf., eru þær að félagið verði sýknað af öllum kröfum stefnanda. Þá er krafist málskostnaðar að mati réttarins úr hendi stefnanda auk virðisaukaskatts.

Dómkröfur stefnda, B-kk-ef S-kk-ef J-kk-ef, eru þær að hann verði sýknaður af kröfum stefnanda. Krafist er málskostnaðar úr hendi stefnanda að skaðlausu.

Málsásástæður stefnanda

Stefnandi kveður umstefnda skuld hafa stofnast með þeim hætti að 4. október 2000 hafi Fósturmold ehf. stofnað tékkareikning nr. 513-26-8043 við útibú stefnanda við Lækjargötu í Reykjavík. Þann 10. maí 2007 hafi innistæðulausar færslur á reikningum numið 16.744.556 krónum. Hafi reikningnum þá verið lokað.

Hinn 21. júlí 2006 hafi B-kk-nf S-kk-nf J-kk-nf undirritað yfirlýsingu um að taka á sig sjálfskuldarábyrgð á greiðslu skuldar allt að fjárhæð 4.500.000 krónur ásamt vöxtum og kostnaði vegna reikningsins. Hinn 1. júní 2007 hafi stefndu verið send innheimtubréf, en skuldin hafi ekki fengist greidd.

Byggir stefnandi kröfur sínar á meginreglum kröfu- og samningaréttar um greiðsluskyldu fjárskuldbindinga. Dráttarvaxtakrafa byggist á lögum nr. 38/2001.

Málsástæður stefnda, Fósturmoldar ehf.

Stefndi byggir kröfur sínar á því að meðstefndi, B-kk-nf S-kk-nf J-kk-nf, hafi um nokkurt skeið unnið að kaupum á öllu hlutafé í hinu stefnda félagi en það hafi ekki gengið eftir, þótt honum hafi verið fengnar ýmsar heimildir. Virðist hann hafa skuldbundið félagið, sbr. stefnu, þrátt fyrir að hafa ekki lokið kaupunum.

Eins og rakið sé virðist stefndi B-kk-nf S-kk-nf hafa skuldbundið félagið án formlegrar heimildar og hljóti það eitt að nægja til sýknu.

Málsástæður stefnda, B-kk-ef S-kk-ef J-kk-ef

Stefndi byggir sýknukröfu sína á því að hann sé ekki í neinni skuld við stefnanda og ekki sé með aðilum réttarsamband sem réttlæti málshöfðun.

Í stefnu komi fram að 4. október 2000 hafi Fósturmold ehf. stofnað tékkareikning við útibú stefnanda við Lækjargötu í Reykjavík. Jafnframt að 21. júlí 2006 hafi stefndi ritað undir yfirlýsingu um sjálfskuldarábyrgð á greiðslu skuldar þessu tengt, allt að fjárhæð 4.500.000 krónur ásamt vöxtum og kostnaði vegna reikningsins. Eins og fram komi í stefnu hafi staða reikningsins verið 16.744.556 krónur hinn 10. maí 2007.

Ekki sé annað vitað en að sömu greiðslur hafi verið tryggðar með veði í Austurstræti 6, þótt ekkert sé fullyrt um það hér sakir gagnaþurrðar. Í yfirlýsingu Glitnis á dskj. nr. 14 komi fram að gegn uppgreiðslu tryggingabréfs að fjárhæð 16.625.971 króna verði bréfinu aflétt af fasteigninni Austurstræti 6.

Af þessu sé ljóst að stefnandi lýsi þarna yfir að þá skuld sem um ræði hafi átt að greiða upp/yfirtaka með kaupum Lindarvatns ehf. á eigninni Austurstræti 6.

Vísað sé til kröfu- og samningaréttar og ákvæða um málskostnað í lögum nr. 91/1991.

Niðurstaða

Stefnandi höfðar mál þetta á hendur stefnda, Fósturmold ehf., vegna yfirdráttarskuldar á tékkareikningi félagsins nr. 513-26-8043 við útibú stefnanda við Lækjargötu og á hendur B-kk-þgf S-kk-þgf á grundvelli sjálfskuldarábyrgðar sem hann á að hafa tekist á hendur.

Til stuðnings kröfu sinni hefur stefnandi lagt fram skjal sem hann nefnir útdrátt úr skrám Reikningsstofu bankanna og dags. er 31. maí 2007. Kemur þar einungis fram að skuld á reikningnum nemi 16.744.556 krónum. Engin gögn hafa verið lögð fram af hálfu stefnanda um hreyfingar á umræddum reikningi eða hvernig þessi skuld er til komin eða hvaða viðskipti liggja að baki umræddri fjárhæð.

Stefnandi hefur lagt fram innheimtubréf sem sent var stefnda, Fósturmold ehf. 1. júní 2007. Þar er gerð grein fyrir því að skuld þessa stefnda nemi samtals 17.615.220 krónum. Samkvæmt kvittun, sem stíluð er á Lindarvatn ehf., dags. 18. október 2007, hafa verið greiddar inn á skuld tékkareiknings Fósturmoldar ehf. nr. 513-26-8043 16.800.000 krónur. Engin grein er gerð fyrir þessari innborgun í stefnu eða með hvaða hætti Lindarvatn ehf. tengist þessum viðskiptum. Verður því helst ráðið af þessari kvittun að skuld stefnda, Fósturmoldar ehf., nemi einungis 3.271.182 krónum.

Í skjali sem stefnandi hefur lagt fram og ber yfirskriftina „Staða innheimtumáls“ kemur fram að skuld Fósturmoldar ehf. nemi 17.382.713 krónum. Í lýsingu á kröfunni kemur fram að um tryggingarbréf sé að ræða sem útgefið hafi verið 4. september 2006 með veði í Austurstræti 6, Reykjavík að fjárhæð 14.000.000 króna.

Í greinargerð stefnda, B-kk-ef S-kk-ef, segir að ekki sé annað vitað en að skuld tékkareikningsins hafi verið tryggð með veði í Austurstræti 6. Engin grein er gerð fyrir þessum atriðum í sóknargögnum.

Þá hefur stefnandi lagt fram ljósrit úttektar- og innleggsmiða sem ekki verður séð hvernig tengjast málatilbúnaði hans og engin grein er gerð fyrir í sóknargögnum.

Þegar framanritað er virt telst málatilbúnaður stefnanda svo vanreifaður og óljós að dómur þykir ekki verða lagður á málið í þeim búningi sem það er. Ekkert samræmi virðist milli kröfugerðar og gagnaöflunar í málinu. Ekki verður stuðst við greinargerðir stefndu að þessu leyti og þykir málið ekki hafa skýrst í munnlegum flutningi þess. Telst málatilbúnaður stefnanda ekki uppfylla skilyrði e. liðar 1. mgr. 80. gr. laga nr. 91/1991 um skýran málatilbúnað og þykir ekki hjá því komist að vísa málinu frá dómi ex officio.

Samkvæmt þessari niðurstöðu ber stefnanda að greiða hvorum stefnda 150.000 krónur í málskostnað.

K-kvk-nf J-kvk-nf héraðsdómari kvað upp úrskurð þennan.

Ú R S K U R Ð A R O R Ð

Máli þessu er vísað frá dómi ex officio.

Stefnandi greiði stefnda, Fósturmold ehf., 150.000 krónur í málskostnað og stefnda, B-kk-þgf S-kk-þgf J-kk-þgf, 150.000 krónur í málskostnað.

K-kvk-nf J-kvk-nf